Tööturg pidas hästi vastu ning Macau erihalduspiirkonna valitsus rakendas elanikkonna ja ettevõtjate jaoks COVID-19 toetusmeetmeid. Majanduse taastumine on aga suuresti sõltunud Mandri-Hiina turistide naasmisest Macausse. Pikemas perspektiivis on peamiseks strateegiaks jäänud majanduse mitmekesistamine ja piirkondlik integratsioon.

Kehtivad COVID-19 reisipiirangud takistavad jätkuvalt ELi Hongkongi ja Macau esinduse ametnikke Macaud külastamast. See on takistanud esinduse tööd ja piiranud kontakte erihalduspiirkonna valitsusametnike ja teiste isikutega.

I. Poliitiline ja sotsiaalne areng

12. septembril toimusid Macau erihalduspiirkonna seadusandliku kogu seitsmenda koosseisu valimised. Otse valiti 14 ja kaudselt 12 seadusandjat. 23. septembril nimetas erihalduspiirkonna juht Ho Iat-seng ametisse veel seitse seadusandjat. Seadusandliku kogu liikmed andsid ametivande 16. oktoobril. Koha seadusandlikus kogus kindlustasid endale kolm mittevalitsusmeelset poliitikut: veteranpoliitik José Pereira Coutinho, Che Sai-wang ja Lam U-tou. Che ja Lam olid koos viie valitsusmeelse seadusandjaga seadusandliku kogu uued liikmed.

Valimisaktiivsus oli 42 %, mis tähendab, et oma hääle andis 137 281 inimest. See oli väikseim aktiivsus alates 1999. aastal toimunud üleandmisest. Eelmistel valimistel, mis on toimunud alates 1999. aastast, on keskmine valimisaktiivsus olnud 56,56 %. Seadusandliku kogu valimiskomisjoni esimees Tong Hio-fung põhjendas valimisaktiivsust ebastabiilse ilma ja COVID-19 piirangutega, mis ei lasknud välismaale jäänud inimestel valima naasta. Ka registreeriti valimistel kõigi aegade suurim tühjade hääletussedelite arv (3 141) ja kehtetute häälte suuruselt teine arv (2 082).

Esmakordselt diskvalifitseerisid Macau võimud enne valimisi 21 kandidaati, kuna nad ei vandunud truudust erihalduspiirkonnale ega toetanud põhiseadust.

Valimiskomisjoni esimees Tong teatas diskvalifitseerimisest 9. juulil. See puudutas demokraatiat pooldavate rühmituste (Uus Macau Progressiivne Ühendus, Demokraatliku Jõuka Macau Ühendus ja Uued Macau Edumeelsed) kõiki 15 kandidaati. 12. juulil selgitas valimiskomisjoni esimees Tong, et politsei tõendid näitavad, et diskvalifitseeritud kandidaadid kas ei toetanud Macau põhiseadust või olid olnud Macau erihalduspiirkonnale ebalojaalsed. Ta ütles, et seadusandliku kogu valimiskomisjonil on kandidaatide kvalifikatsiooni hindamiseks seitse kriteeriumi. Need kriteeriumid tagavad, et kandidaadid „toetavad siiralt“ Macau põhiseadust ja on truud Macau erihalduspiirkonnale, toetades muu hulgas Hiina Kommunistliku Partei juhtkonda.

Pärast otsuse edasikaebamist kõrgeimasse apellatsioonikohtusse otsustas kohus 31. juulil diskvalifitseerimise kasuks. Otsuses märgiti, et asjaomased kandidaadid osalesid Liu Xiaobo mälestusüritusel ja näitusel „Harta 08“ ning vastandusid seega riigi põhiseaduslikule süsteemile. Ka on otsuses öeldud, et diskvalifitseeritud kandidaadid korraldasid 4. juunil Taevase Rahu väljakul toimunud repressioonide mälestustseremoonia ja osalesid sellel. Seega saboteerisid kandidaadid põhimõtet „üks riik, kaks süsteemi“ ega järginud Macau põhiseadust.

EL andis välja pressiesindaja avalduse, milles nimetas otsust kahjulikuks sammuks, mis on vastuolus Macau põhiseaduses tagatud õigustega. Otsus kahjustas ka poliitilist pluralismi ja piiras demokraatlikku arutelu. EL nõudis, et Macau erihalduspiirkonnas austataks kaitstud õigusi ja vabadusi ning tagataks, et seadusandliku kogu valimised oleksid avatud kogu poliitilist skaalat esindavatele kandidaatidele.

Endiselt oli prioriteediks riiklik julgeolek. Riikliku julgeoleku seadus jõustus esmakordselt 2009. aastal, kuid seni ei ole selle alusel kellelegi süüdistust esitatud. Valitsus teatas, et avab 2022. aasta esimeses kvartalis avaliku konsultatsiooni seaduse muutmise üle ja viib selle sama aasta viimaseks kvartaliks lõpule.

Riikliku julgeoleku kaitsmise püüdluste raames avalikustas valitsus ka oma ajakava, mille alusel võetakse vastu uus seadus, millega kehtestatakse saladuse hoidmise kord. Kõnealuse seadusega tagatakse valitsuse konfidentsiaalse teabe asjakohane kaitse Macau erihalduspiirkonnas. Valitsuse eesmärk oli viia protsess lõpule 2022. aasta viimaseks kvartaliks.